  Виталий Пронин Дышетонъя но наукая министерство ивортэмъя, шаерамы училищеос, техникумъёс 40 лыдъясько. Та пӧлысь 3-яз гинэ дышето удмурт кылэз. Уноез талэсь мугзэ огшоры валэкто: удмуртлы визьноданъя огъя методика гожтэмын ӧвӧл. Со зэм. Мар люкетэ?2011-тӥ арозь Дэбесысь политехникумын удмурт кылэз воксё тодӥсьтэм студентъёсты но удмурт кылэн тодматылӥзы. Нош табере, вераськыны дышетэм интые, татын тодмато шаермылэн историеныз, культураеныз но литератураеныз.- Ми дась удмурт кылэз пыртыны дышетон программае, - шуэ политехникумлэн директорезлэн воштӥсез Татьяна Головизнина. - Дышетонъя планэ воштонъёс пыртыны луоно - та кивалтӥсь бордысь потэ. Законъя уго этнокультурной компонентъя дисциплинаослы 144 час висъяське. Но туннэ училищеос но техникумъёс понна ӧвӧл кылдытэмын удмурт кылэз нуонъя огъя методика. Котькудӥз дышетӥсь ачиз утчаське, ачиз программа кылдытэ, соя тырше. Но та воксё но капчи уж ӧвӧл. Таин сэрен ик уноез учреждениос куштӥськизы удмурт кыллэсь. Йырез тӥятозь, капчигес регионоведениез нуыны, шуо. Та ласянь уго методической пособиосын шуг-секытъёс уг кылдыло. Нош удмурт кылын пособиос ӧвӧл, шуыны луоз. Ми дышетӥсь гинэ но шедьтыны ум быгатӥське.Но ужпум дышетӥсь шедьтон бордын гинэ меда? Удмурт кылэз одно нуоно шуыса курон луысалыз ке, амал утчасалзы ук. Собере, туэ гужем ӟуч пиналъёслы удмурт кылэз дышетыны мылкыд карись училищеос понна шаерамы, Дышетонэз азинтонъя институт (азьвыл - Дышетӥсьёслэсь тодон-валанзэс будэтонъя институт) сюлмаськемен, 3 толэзь ӵоже радъяськиз нимысьтыз семинар. Филология наукаосъя кандидат Татьяна Волкова тодматӥз аслаз ужъёсыныз. Кунгож сьӧрысь кылъёсты дышетонъя методической пособиос вылэ пыкиськыса, со гожтӥз аслэсьтыз пособизэ. Сӥзьыл со печате потыны кулэ. Но вань училищеос пӧлысь семинаре вуылӥзы Можга педколледжысь, Уваысь профколледжысь но Ижысь социально-педагогической колледжысь дышетӥсьёс гинэ. Мукетъёсызлы семинар кулэ ӧй вал, шӧдске. Зэм, институтлэн директорез Владимир Байметов вера: удмурт кылэз училищеосын дышетонъя методической пособиосты дасянэз азинтозы, учебникъёс поттон борды басьтӥськозы.- Кылэз дышетонъя туж синмаськымон ужа Можга педколледжысь дышетӥсь Татьяна Иванова, - шуэ Татьяна Волкова. - Туж шумпотысал, дышетӥсьёс асьсэлэсь тодон-валанзэс калыклы но гожтыса возьматысалзы ке, пособие пӧрмытысалзы ке. Одӥг гинэ методичка луыны кулэ ӧвӧл. Кунгож сьӧрысь кылэз дышетонъя пособиос уно. Дышетӥсь ачиз быръе аслыз кельшисьсэ. Удмурт кылын но сыӵе ик югдур луиз ке, оло, уногес училищеос солы саклыксэс висъялозы. Можга педколледжын гинэ дасяло на начальной школалы удмурт дышетӥсьёсты.Огазеялоз Можга?- Училищеосын удмурт кылэз дышетонъя номыр но гожтэмын ӧвӧл. Кун стандарт вылэ пыкиськыса, аслыд ваньзэ сое малпано, - шуэ «Лыдӟон книга» учебниклэн авторез Татьяна Иванова. - Собере, удмурт кылэз дышетӥсь школаос трос на. Соин ик таос понна учебник я пособие гожъясьёс но вань, бадӟым тиражен поттыны но сое кышкыт ӧвӧл - одно кулэ карозы. Нош училищеос понна кӧня тиражен гинэ поттод? Визьнодасьёслэн, оло, мылкыдзы вань ас ужзэс мукетъёсызлы кельтыны. Но соку ик малпало, вылды: методичка дасяло, нош кинлы со кулэ луоз? Куддыр кенешыны гинэ но нокинэн. Ярын, Дэбесын, Уваын уго начальной классъёслы удмурт дышетӥсьёсты воксё уг дасяло ни. Кин тодэ, оло, Можга педколледжын но югдур пӧртэм ӧй луысал. Но директормы Николай Пискунов трос бызьылӥз, колледж национальной кадръёсты дасян кебит мед кылёз шуыса. Татарстанэ вуылӥ эскерыны, кызьы меда татын бигер кылэз дышето шуыса. Отын анай-атайёслэсь мылкыдзэс уг ик юало - бигерез дышето но тӥни. Асьмелэн удмурт кылмы 1970-тӥ аръёсы кысыны кутскиз. Улӟытыны табере сое туж секыт. Погылян каллен питра ке, кыдёке кошке. Нош усемзэ ӝутыны но питыртыны туж секыт ни. Ӝутыны юрттӥсез ӧз луы ке, оген уд вормы.Татьяна Иванова ас вакытаз удмурт кылэз тодӥсьтэм пиналъёслы программа дасяз, сое Дышетонъя но наукая министерство но юнматӥз. Уваос, ижъёс соя студентъёсты визьнодазы. Туннэ Татьяна Сергеевналэн бадӟым мылкыдыз вань, ас ужъёсыз вылэ пыкиськыса, методичка борды басьтӥськыны.Училищеослы удмурт кылэз дышетонъя огъя методика луысалыз ке, кин тодэ, оло, асьсэос студентъёс но анай кылэз предметъёс пӧлы пыртыны курысалзы. Ваньзы уго городэ улыны уг кылё. Гуртъёсын уж шедьтэмъёслы куддыр, удмурт кылэз валатэк, туж секыт йӧтэ. Таин сэрен кошконо но луо.- Мон дасо ар талэсь азьвыл йылпумъяй Можгалась медучилищеез, - вера Ижысь ӝог юрттэт сётонъя станциын ужась удмурт пияш Юрий Мануилов. - Кытчы ке практикае потыку но, ӟуч эшъёсы ялан шуо вал: тыныд каньыл, арлыдоос вань висемзэс верало, нош милемлы укол пуктыны кизэс но сётыны кышкало кадь. Удмурт сямен верамзэс валамелы но вожъяськылӥзы. Ми но, пе, кык кылэз ке но тодысалмы ке, оло, шулдыргес ужасалмы. Али но кинлы ке юрттыны мынӥсько ке, удмурт тусо песяйлы удмурт сямен вазисько ке, висемысь ик дугдэ кадь.Али Можга педколледжез национальной кадръёсты дышетонъя центр карон ласянь ужпум ӝутэмын. Ӵапак та центрын чакламын училищеослы но методической пособиос лэсьтон, школаосысь дышетӥсьёслы юрттэт сётон. Туннэ национальной центрлы проект вань ни. Туэ 21-тӥ апреле Кун Кенешысь Наукая, дышетонъя, культурая но егитъёсын ужан политикая ялан ужась комиссиысь ёзчиос но сое умоен лыдъязы. Педколледжлэсь штатсэ но базазэ паськытатоно но юнматоно на. Кылсярысь, семинаръёс радъян понна ик аудитория кулэ. Дышетонъя но наукая министр Алексей Мирошниченко верамъя, 2016-тӥ арлы бюджетэз эскерыку, центрлы уксё висъян сярысь ужпум ӝутэмын луоз.Елена Сараматова Туспуктэм: mozpk.udmprof.ru Теги: анайкыл дышетон ужпум  